लोकसभा अध्यक्ष को सत्र चलने की उम्मीद  
लोकसभा अध्यक्ष मीरा कुमार ने उम्मीद जताई है कि आगामी बजट सत्र में संसद की कार्यवाही सुचारू रूप से चलेगी।
लोकसभा अध्यक्ष मीरा कुमार ने उम्मीद जताई है कि आगामी बजट सत्र में संसद की कार्यवाही सुचारू रूप से चलेगी। वहीं सत्र शुरू होने में अब दो सप्ताह ही बचे हैं और विपक्षी दल 2-जी स्पेक्ट्रम घोटाले की जांच संयुक्त संसदीय समिति (जेपीसी) से जांच कराने की मांग पर अडिग हैं।  सरकार ने इस मुद्दे पर गतिरोध दूर करने के लिए मंगलवार को सर्वदलीय बैठक बुलाई है। प्रमुख विपक्षी दल भारतीय जनता पार्टी (भाजपा) ने सोमवार को कहा कि जेपीसी की मांग को लेकर उसके रुख में कोई बदलाव नहीं हुआ है। भाजपा प्रवक्ता निर्मला सीतारमण ने कहा, "हम जेपीसी चाहते हैं। हम चाहते हैं कि संसद की कार्यवाही चले।"  उन्होंने कहा कि सभी विपक्षी दलों ने जेपीसी गठित करने की मांग की है। मार्क्‍सवादी कम्युनिस्ट पार्टी (माकपा) नेता सीताराम येचुरी ने कहा कि पूर्व केंद्रीय दूरसंचार मंत्री ए. राजा की गिरफ्तारी और शिवराज पाटील समिति की रिपोर्ट से 2-जी स्पेक्ट्रम घोटाले की जांच जेपीसी से कराने की मांग को और मजबूती मिली है। उन्होंने कहा कि उनकी पार्टी चाहती है कि संसद चले लेकिन इसके लिए सरकार को अपनी जिद छोड़नी होगी। वहीं लोकसभा अध्यक्ष मीरा कुमार ने कहा, "मुझे विश्वास है कि सदन चलेगा।" संसद का बजट सत्र 21 फरवरी से शुरू होना है।